ኣብ ውሽጢ ኢህወዴግ ብምሕዝነት ይሰርሕ ምህላዎም ዝንገረሎም፡ ኦዴፓን ኣዴፓን፡ ገለ ካብቲ ንቡር ኢህወዴጋዊ አሰራርሓ ውፅእ ዝበሉ አከያይዳታት ዝፈተኑ ይመስል። ክልቲኦም ነባር ስያመኦም ቐይሮም'ለዉ። ንዝሓለፈ 27 ዓመታት እቲ ገዛኢ ግንባር መምርሒኡ ገይሩዎ ዝጸንሐ አተሓሳስባ 'ወያናይ ዲሞክራሲ' 'ውን ንምቕያር መፅናዕቲ እናሳለጡ ምኳኖም ገሊፆም። ከምዚ እንተኾይኑ፡ ምስ ህወሓት ሓቢሮም ዝቕፅልሉ ዕድል ከምዘፅብብ ተንተንቲ ፖለቲካ ይእምቱ። ብርግፅ፡ ግንባራትን ጥምረትን መብዛሕትኡ ግዘ ንምግምማዕ ዝተቓልዑ ብምዃኖም እቲ ተጓንፎ ዝገርም ከምዘይኮነ ኣቶ ሙሼ ይዛረቡ። ዓቕሙ ክዳኸም ተገይሩ ይኸውን ዝበሉዎ ውድብ ህወሓት ድማ ባዕሉ ካብ ፌደራል መንግስቲ ምንስሕሓቡ፡ "ሓደገኛ" ክብሉ ነቒፎም። ካሊእ፡ ክልቲኦም ብሄራዊ ውድባት ኣምሓራን ኦሮሞን፡ ቅድም ክብል ኣብ መዝገብ ግብረ-ራዕዲ ሰፊሮም ዝነበሩ ጀነራላት ኣሳምነው ፅጌን ከማል ገልቹን ሓለፍቲ ፀጥታ እተን ዘመሓድሩዎን ክልላላት ገይሮም ምሻሞም ጥርጣረታት ይፈጥር'ሎ። ካብ 45 ንላዕሊ ብሄራት ብሓደ ገይሩ የመሓድር ዘሎ ደኢህዴን ድማ፡ ዛጊድ ናይ ስምን አተሓሳስባን ምቕያር ዝንባለ እንተዘየርአየ'ኳ፡ ውሽጣዊ ክፍፍላት ከየጓንፎ የስግእ ይብሉ እቶም ተዓዘብቲ። ኣብ ከምዚ ዓይነት ፍልልይን ክፍፍልን ዝርከብ ኢህወዴግ፡ ኣብቲ ቀጻሊ መረጻ ከም ሓደ ጥሙር ሓይሊ ኮይኑ ክቐርብዶ ይኾን?
